બ્રિટનની રાણી એલિજાબેથ દ્વિતીયના તાજ પરનો કોહિનૂર ફરીથી ચર્ચાનો વિષય બની ગયો છે. કોહિનૂર હીરાનો ઈતિહાસ બહુ જુનો છે. કહેવામાં આવે છે કે આ હીરો ભારતનાં તેલંગાણા રાજ્યની ગોલકુંડાની ખાણમાંથી નીકળ્યો હતો. આ હીરાને કોહિનૂર નામ ઈરાનના બાદશાહ નાદિરશાહે આપ્યું હતું. કોહિનૂરનો અર્થ થાય છે – પ્રકાશનો પર્વત. કેટલાક લોકોનું કહેવું છે કે આ હીરો મહાભારતના વખતનો સ્યમન્તક મણિ છે. આ કોહિનૂર ભારતના મુઘલ શાસકોની પાસે હતો. ત્યાંથી તે ઈરાનના બાદશાહ નાદિરશાહ અને ત્યારબાદ અફઘાનિસ્તાનની સત્તામાં ક્રમશઃ અહમદશાહ અબ્દાલી, તૈમુર, શાહ જમન અને શાહ શુજા પાસે ફરતો રહ્યો. ત્યારબાદ ફતેહ ખાનને સત્તા મળી ગઈ, પણ કોહિનૂર શાહ શુજા પાસે જ રહી ગયો. ફતેહ ખાનને શુજાના નાના ભાઈ શાહ મહમૂદને ગાદી આપી દીધી.